CELEX: 32014D0396
Language: el
Date: 2014-06-24 00:00:00
Title: 2014/396/EE: Εκτελεστική απόφαση της Επιτροπής, της 24ης Ιουνίου 2014 , για την έγκριση της διάθεσης στην αγορά μαγιάς αρτοποιίας ( Saccharomyces cerevisiae ) επεξεργασμένης με υπεριώδη ακτινοβολία ως νέου συστατικού τροφίμων βάσει του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2014) 4114]

26.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 186/108
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 24ης Ιουνίου 2014
   για την έγκριση της διάθεσης στην αγορά μαγιάς αρτοποιίας (Saccharomyces cerevisiae) επεξεργασμένης με υπεριώδη ακτινοβολία ως νέου συστατικού τροφίμων βάσει του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2014) 4114]
      
   
   (Το κείμενο στη γαλλική γλώσσα είναι το μόνο αυθεντικό)
   
      (2014/396/EE)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Στις 4 Μαΐου 2012, η εταιρεία Lallemand SAS υπέβαλε στις αρμόδιες αρχές του Ηνωμένου Βασιλείου αίτηση για τη διάθεση στην αγορά μαγιάς αρτοποιίας (Saccharomyces cerevisiae) επεξεργασμένης με υπεριώδη ακτινοβολία ως νέου συστατικού τροφίμων. Η επεξεργασμένη με υπεριώδη ακτινοβολία μαγιά αρτοποιίας προορίζεται για χρήση κατά την παραγωγή ψωμιού με μαγιά, αρτιδίων και εκλεκτής ποιότητας αρτοσκευασμάτων καθώς και σε συμπληρώματα διατροφής.
            
         
               (2)
            
            
               Στις 31 Αυγούστου 2012, ο αρμόδιος οργανισμός αξιολόγησης τροφίμων του Ηνωμένου Βασιλείου εξέδωσε την αρχική του έκθεση αξιολόγησης. Στην εν λόγω έκθεση κατέληξε στο συμπέρασμα ότι, η επεξεργασμένη με υπεριώδη ακτινοβολία μαγιά αρτοποιίας πληροί τα κριτήρια για νέα τρόφιμα που ορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
            
         
               (3)
            
            
               Στις 11 Σεπτεμβρίου 2012, η Επιτροπή διαβίβασε την αρχική έκθεση αξιολόγησης στα υπόλοιπα κράτη μέλη.
            
         
               (4)
            
            
               Διατυπώθηκαν αιτιολογημένες αντιρρήσεις εντός της προθεσμίας των 60 ημερών που ορίζεται στο άρθρο 6 παράγραφος 4 πρώτο εδάφιο του κανονισμού (ΕΚ) αριθ. 258/97.
            
         
               (5)
            
            
               Στις 14 Απριλίου 2013, η Επιτροπή ζήτησε τη γνώμη της Ευρωπαϊκής Αρχής για την Ασφάλεια των Τροφίμων (EFSA) και της ζήτησε επίσης να διενεργήσει πρόσθετη αξιολόγηση για την επεξεργασμένη με υπεριώδη ακτινοβολία μαγιά αρτοποιίας ως συστατικό τροφίμων, σύμφωνα με τον κανονισμό (ΕΚ) αριθ. 258/97.
            
         
               (6)
            
            
               Στις 12 Δεκεμβρίου 2013, στην "επιστημονική γνώμη σχετικά με την ασφάλεια της εμπλουτισμένης με βιταμίνη D επεξεργασμένης με υπεριώδη ακτινοβολία μαγιάς αρτοποιίας" (2), η ΕΑΑΤ κατέληξε στο συμπέρασμα ότι η επεξεργασμένη με υπεριώδη ακτινοβολία μαγιά αρτοποιίας που εμφανίζει αυξημένη περιεκτικότητα σε βιταμίνη D2 είναι ασφαλής υπό τις προβλεπόμενες συνθήκες χρήσης.
            
         
               (7)
            
            
               Επομένως, η γνώμη παρέχει επαρκή βάση τεκμηρίωσης περί του ότι η επεξεργασμένη με υπεριώδη ακτινοβολία μαγιά αρτοποιίας ως νέο συστατικό τροφίμων, πληροί τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
            
         
               (8)
            
            
               Η οδηγία 2002/46/ΕΚ του Ευρωπαϊκού Κοινοβουλίου και του Συμβουλίου (3) και ο κανονισμός (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου (4) προβλέπουν ειδικές διατάξεις για τη χρήση των βιταμινών και των ανόργανων συστατικών όταν προστίθενται στα τρόφιμα και στα συμπληρώματα διατροφής. Η χρήση επεξεργασμένης με υπεριώδη ακτινοβολία μαγιάς αρτοποιίας θα πρέπει να επιτραπεί με την επιφύλαξη των εν λόγω ειδικών διατάξεων.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η επεξεργασμένη με υπεριώδη ακτινοβολία μαγιά αρτοποιίας, όπως καθορίζεται στο παράρτημα I, μπορεί να διατεθεί στην αγορά της Ένωσης ως νέο συστατικό τροφίμων για τις προβλεπόμενες χρήσεις και στα ανώτατα επίπεδα που καθορίζονται στο παράρτημα II, με την επιφύλαξη της οδηγίας 2002/46/ΕΚ και του κανονισμού (ΕΚ) αριθ. 1925/2006.
   Άρθρο 2
   Ο προσδιορισμός της επεξεργασμένης με υπεριώδη ακτινοβολία μαγιάς αρτοποιίας που εγκρίνεται με την παρούσα απόφαση στην επισήμανση των τροφίμων που την περιέχουν θα είναι «μαγιά με βιταμίνη D» ή «μαγιά με βιταμίνη D2».
   Άρθρο 3
   Η παρούσα απόφαση απευθύνεται στην Lallemand SAS, 19 Rue des Briquetiers BP59, 31702 Blagnac Cedex, France.
   
      Βρυξέλλες, 24 Ιουνίου 2014.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 43 της 14.2.1997, σ. 1.
   
      (2)  EFSA Journal 2014· 12(1):3520.
   
      (3)  Οδηγία 2002/46/ΕΚ του Ευρωπαϊκού Κοινοβουλίου και του Συμβουλίου, της 10ης Ιουνίου 2002, για την προσέγγιση των νομοθεσιών των κρατών μελών περί των συμπληρωμάτων διατροφής (ΕΕ L 183 της 12.7.2002, σ. 51).
   
      (4)  Κανονισμός (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα (ΕΕ L 404 της 30.12.2006, σ. 26).
   
      ΠΑΡΑΡΤΗΜΑ I
      ΠΡΟΔΙΑΓΡΑΦΗ ΤΗΣ ΕΠΕΞΕΡΓΑΣΜΕΝΗΣ ΜΕ ΥΠΕΡΙΩΔΗ ΑΚΤΙΝΟΒΟΛΙΑ ΜΑΓΙΑΣ ΑΡΤΟΠΟΙΙΑΣ
      
         
            Ορισμός
         : Η μαγιά αρτοποιίας (Saccharomyces cerevisiae) υποβάλλεται σε επεξεργασία με υπεριώδες φως για να προκληθεί η μετατροπή της εργοστερόλης σε βιταμίνη D2 (εργοκαλσιφερόλη). Η περιεκτικότητα του συμπυκνώματος μαγιάς σε βιταμίνη D2 ποικίλλει μεταξύ 1 800 000 — 3 500 000 IU βιταμίνης D/100g (450-875 μg/g).
      
         
            Περιγραφή
         : Χρυσοκάστανοι κόκκοι ελεύθερης ροής
      
         
            Βιταμίνη D2
         : 
      
                  Χημική ονομασία
               
               
                  (5Z,7E,22E)-3S-9,10-σεκοεργοστα-5,7,10(19),22-τετραεν-3-όλη
               
            
                  Συνώνυμο
               
               
                  Εργοκαλσιφερόλη
               
            
                  Αριθ. CAS.
               
               
                  50-14-6
               
            
                  Μοριακό βάρος
               
               
                  396,65 g/mol
               
            
         
            Μικροβιολογικά κριτήρια του συμπυκνώματος μαγιάς
         : 
      
                  Κολοβακτηρίδια
               
               
                  1 000/g κατ' ανώτατο όριο
               
            
                  
                     Escherichia coli
                  
               
               
                  10/g κατ' ανώτατο όριο
               
            
                  
                     Salmonella spp.
               
               
                  Απουσία σε 25 g
               
            
   
      ΠΑΡΑΡΤΗΜΑ II
      ΕΓΚΕΚΡΙΜΕΝΕΣ ΧΡΗΣΕΙΣ ΤΗΣ ΕΠΕΞΕΡΓΑΣΜΕΝΗΣ ΜΕ ΥΠΕΡΙΩΔΗ ΑΚΤΙΝΟΒΟΛΙΑ ΜΑΓΙΑΣ ΑΡΤΟΠΟΙΙΑΣ
      
                  Κατηγορία τροφίμων
               
               
                  Ανώτατο επίπεδο χρήσης
               
            
                  Ψωμιά και αρτίδια παραχθέντα με μαγιά
               
               
                  5 μg βιταμίνης D2/100 g τελικού προϊόντος
               
            
                  Εκλεκτής ποιότητας αρτοσκευάσματα παραχθέντα με μαγιά
               
               
                  5 μg βιταμίνης D2/100 g τελικού προϊόντος
               
            
                  Συμπληρώματα διατροφής
               
               
                  5 μg βιταμίνης D2/ημερησίως